ସାରା ଦେଶରେ କେତେ ପ୍ରତିଶତ ଶିକ୍ଷକ ଶିକ୍ଷୟିତ୍ରୀ ନେଲେଣି କରୋନା ଟିକା ? | Kanak News\nBy Rituparna Routray On Dec 7, 2021 - 8:17 AM Last updated Dec 7, 2021 - 8:58 AM\nକନକ ବ୍ୟୁରୋ : ସାରା ଦେଶରେ ଏବେ ଶିକ୍ଷାନୁଷ୍ଠାନ ଖୋଲୁଛି । ଏହାରି ଭିତରେ ସାରା ଦେଶରେ କେତେ ପ୍ରତିଶତ ଶିକ୍ଷକ ଶିକ୍ଷୟିତ୍ରୀ ଏବଂ ସ୍କୁଲ ସହିତ ଜଡିତ ଥିବା ଅନ୍ୟାନ୍ୟ କର୍ମଚାରୀ ଟିକା ନେଇଛନ୍ତି ତାର ଏକ ରିପୋର୍ଟ କେନ୍ଦ୍ର ସରକାର ପ୍ରଦାନ କରିଛନ୍ତି । ସଂସଦରେ ସରକାର କହିଛନ୍ତି, ଦେଶରେ ୯୪ ପ୍ରତିଶତ ଶିକ୍ଷକ, ଶିକ୍ଷୟତ୍ରୀ ଟିକା ନେଇଥିବା ବେଳେ ସ୍କୁଲ ସହିତ ଜଡିତ ଥିବା ଅନ୍ୟାନ୍ୟ କର୍ମଚାରୀ ୮୮ ପ୍ରତିଶତ ଟିକା ନେଇଛନ୍ତି ।\nସୋମବାର କେନ୍ଦ୍ରମନ୍ତ୍ରୀ ଧର୍ମେନ୍ଦ୍ର ପ୍ରଧାନ ସଂସଦରେ ଘରୋଇ ଏବଂ ସରକାରୀ ସ୍କୁଲର ତଥ୍ୟକୁ ଆଧାର କରି ଏହି ତଥ୍ୟ ରଖିଛନ୍ତି । ସାରା ଦେଶରେ କରୋନାର ନୂଆ ଭ୍ୟାରିଆଂଟ ଓମିକ୍ରନ ଚିନ୍ତା ବଢାଇଛି । ଏଯାବତ ୨୨ଟି ରାଜ୍ୟ ଏବଂ କେନ୍ଦ୍ର ଶାସିତ ଅଂଚଳରେ ସ୍କୁଲ ଖୋଲି ସାରିଛି । ବିଶେଷଜ୍ଞଙ୍କ ମତ ଅନୁଯାୟୀ ସ୍କୁଲର ଶିକ୍ଷକ ଶିକ୍ଷୟିତ୍ରୀ ଟିକା ନେବା ପରେ ସ୍କୁଲ ଖୋଲିବା ସୁରକ୍ଷିତ । ଅନ୍ୟପଟେ ଛୋଟ ଛୁଆଙ୍କ ପାଇଁ ଖୁବଶୀଘ୍ର ଟିକା ଦିଆଯିବ ବୋଲି ପ୍ରସ୍ତୁତି ଚାଲିଛି ।\nସ୍କୁଲ ଗୁଡିକରେ କେଉଁ ରାଜ୍ୟରେ କେତେ ଟିକାକରଣ ?\nକେନ୍ଦ୍ରର ତଥ୍ୟ ଅନୁଯାୟୀ ମହାରାଷ୍ଟ୍ର ଏବଂ ମେଘାଳୟରେ ଶିକ୍ଷକ ଶିକ୍ଷୟିତ୍ରୀ ଏବଂ ସ୍କୁଲରେ କାମ କରୁଥିବା ଅନ୍ୟାନ୍ୟ କର୍ମଚାରୀଙ୍କର ଶତ ପ୍ରତିଶତ ଟିକାକରଣ ହୋଇଛି । ଓଡିଶାରେ ୯୫.୬୫ ପ୍ରତିଶତ ଶିକ୍ଷକ ଶିକ୍ଷୟିତ୍ରୀ ଟିକା ନେଇଛନ୍ତି । ସ୍କୁଲ ସହିତ ଜଡିତ ଅନ୍ୟାନ୍ୟ କର୍ମଚାରୀ ୯୩.୨୯ ପ୍ରତିଶତ ଟିକା ନେଇଛନ୍ତି । ସେହିପରି ଉତର ପ୍ରଦେଶ ସ୍କୁଲରେ ୯୧.୯ ପ୍ରତିଶତ ଶିକ୍ଷକ, ଶିକ୍ଷୟିତ୍ରୀଏବଂ ୮୮.୩ ପ୍ରତିଶତ ଅନ୍ୟାନ୍ୟ କର୍ମଚାରୀ ଟିକା ନେଇଛନ୍ତି । ଉତରାଖଣ୍ଡରେ ଟିକାକରଣ ୯୫.୨ ପ୍ରତିଶତ ଏବଂ ୯୫.୨୫ ପ୍ରତିଶତ ରହିଛି ।\nକେରଳରେ ଶିକ୍ଷକ ଶିକ୍ଷୟିତ୍ରୀଙ୍କର ୯୭.୩୯ ପ୍ରତିଶତ ଏବଂ ଅନ୍ୟାନ୍ୟ କର୍ମଚାରୀଙ୍କର ୯୭,୮୪ ପ୍ରତିଶତ ଟିକାକରଣ ହୋଇଛି । ବିହାରରେ ଯଥାକ୍ରମେ ୯୮.୯ ପ୍ରତିଶତ ଏବଂ ୯୬.୬ ପ୍ରତିଶତ ରହିଛି । ଦିଲ୍ଲୀରେ ଶିକ୍ଷକ ଶିକ୍ଷୟିତ୍ରୀଙ୍କର ୯୮.୪୫ ପ୍ରତିଶତ ଏବଂ ଅନ୍ୟାନ୍ୟ କର୍ମଚାରୀଙ୍କର ୯୮.୪୦ ପ୍ରତିଶତ ଟିକାକରଣ ହୋଇଛି । ତେବେ ଆନ୍ଧ୍ର ପ୍ରଦେଶ, ମଣିପୁର, ହରିୟାଣା ଆଦି ରାଜ୍ୟରେ ସ୍କୁଲ ଗୁଡିକରେ ଟିକାକରଣ ୭୦ ପ୍ରତିଶତ ତଳେ ରହିଛି ।\nବେଟର ଡଟ୍ କମ୍ କମ୍ପାନୀର ସିଇଓ ବିଶାଲ ଗର୍ଗ : ଏକାଥରକେ ୯୦୦ କର୍ମଚାରୀଙ୍କୁ କଲେ ଛଟେଇ, ଜାଣନ୍ତୁ କାହିଁକି ?
